Document ID: 32001L0009

Komisjoni direktiiv 2001/9/EÜ,
12. veebruar 2001,
millega kohandatakse tehnika arenguga nõukogu direktiivi 96/96/EÜ (mootorsõidukite ja nende haagiste tehnoülevaatust käsitlevate liikmesriikide õigusaktide ühtlustamise kohta)
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1996. aasta direktiivi 96/96/EÜ mootorsõidukite ja nende haagiste tehnoülevaatust käsitlevate liikmesriikide õigusaktide ühtlustamise kohta [1], viimati muudetud komisjoni direktiiviga 1999/52/EÜ [2] eriti selle artiklit 8,
ning arvestades järgmist:
(1) Programmidega "Auto-Oil", mis algatati 1992. aastal, et luua analüüsibaas sõidukite heitgaasi- ja kütusestandardite kehtestamiseks alates aastast 2000 ning sellega saavutada eelkõige maanteevedudest tulenevaid heitgaase vähendades õhukvaliteediga seotud eesmärke, tehti kindlaks, et liikluse mõju õhukvaliteedile sõltub peamiselt mootorsõidukite tehnilisest hooldusest.
(2) Direktiivis 96/96/EÜ sätestatakse korrapärase ülevaatuse käigus teostatavad testid, et kontrollida nii bensiini- kui ka diiselmootoriga autode puhul, kas heitgaasitase mahub ettenähtud piiridesse.
(3) Teatavate heitgaasi järeltöötlusseadmetega (standard Euro 1) varustatud bensiinimootoriga autode heitgaaside süsinikmonooksiidi sisaldust on vaja kontrollida nii mootori aeglasel kui kiirel käigul.
(4) Euroopa Parlamendi ja nõukogu 13. oktoobri 1998. aasta direktiiviga 98/69/EÜ mootorsõidukite heitgaaside tekitatud õhusaaste vastu võetavate meetmete kohta ja nõukogu direktiivi 70/220/EMÜ muutmise kohta [3] nõutakse alates 2000. aastast diagnostikasüsteemide (OBD-süsteemide) paigaldamist bensiinimootoriga autodele ning tarbesõidukitele, et jälgida sõiduki heitgaasi kontrollsüsteemi tööd kasutamise käigus. Uutel diiselmootoriga autodel peavad OBD-süsteemid olema alates aastast 2003.
(5) Sõiduki kasutamisel tekkivate rikete jälgimiseks ja registreerimiseks võimeliste OBD-süsteemide areng peaks edaspidi vähendama erinevusi testitingimuste ja tegeliku kasutuse vahel.
(6) Käesoleva direktiiviga kaotatakse vajadus testida bensiinimootoriga sõidukeid tühikäigu madalatel pööretel, vähendades sellega testimise keerukust, ent suurendades sõiduki OBD-süsteemi jälgimise teel testide täpsust.
(7) Käesoleva direktiiviga ettenähtud meetmed on kooskõlas direktiivi 96/96/EÜ artikli 8 alusel asutatud mootorsõidukite ja nende haagiste tehnoülevaatuse direktiivi tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 96/96/EÜ muudetakse vastavalt käesoleva direktiivi lisas sätestatule.
Artikkel 2
Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt ühe aasta jooksul alates käesoleva direktiivi jõustumisest. Liikmesriigid teatavad neist viivitamata komisjonile.
Kui liikmesriigid need sätted vastu võtavad, lisavad nad nendesse sätetesse või nende sätete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide tekstid.
Artikkel 3
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 4
Käesolev direktiiv on adresseeritud liikmesriikidele.
Brüssel, 12. veebruar 2001

Labels: 8
15
20